
Comunicat de presă
„Educație montană pentru tineret” este în plină desfășurare. 
Proiectul este implementat de Asociaţia Ecologică 
Floare-de-Colţ, cu sprijinul financiar al Consiliului Județean Dâmbovița.


În perioada 1 - 31 august 2021, în incinta Complexului Cerbul din munții Bucegi, Asociaţia Ecologică Floare-de-Colţ, membră a Fundaţiei pentru Tineret Dâmboviţa și a Grupului de Acţiune Locală „Bucegi - Leaota”, implementează, în parteneriat cu Asociaţia Chindia Jurasic Park, proiectul „Educație montană pentru tineret”.
Proiectul este finanțat de Consiliul Judeţean Dâmboviţa (CJD), iar scopul acestuia este stimularea participării tinerilor din judeţul Dâmboviţa la activităţi recreative şi de timp liber, în domeniul turismului montan specializat - ca formă de promovare a unui stil de viaţă sănătos şi de reducere a riscului de apariţie a obezităţii în rândul acestora.
Astăzi, 4 august 2021, șeful Serviciului Tineret, Sport, Turism, Asociații, Fundații, Coordonare Societăți Comerciale din cadrul CJD, Claudiu Mănescu, a participat alături de organizatori la o parte dintre activitățile promovate în cadrul acestui proiect.
Proiectul include activităţi teoretice şi practice, reunite în cadrul unei tabere tematice în mijlocul naturii. Un număr de 32 de tineri din judeţ, coordonaţi de monitori ai asociaţiei, vor deprinde tainele muntelui atât prin parcurgerea unor trasee de drumeţie, cât și prin participarea la activităţi de alpinism, speologie, orientare cu busolă, ecologizare şi refacere a marcajelor turistice din zonă.
Pe lângă acțiunile de promovare şi protejare a rezervaţiilor şi monumentelor din Parcul Natural Bucegi, proiectul va stimula participarea tinerilor la activităţi de educaţie ecologică montană.
Reamintim faptul că, în data de 16 iulie a.c., președintele Consiliului Județean Dâmbovița, Corneliu Ștefan, a semnat 12 contracte pentru proiectele declarate admise la finanțare nerambursabilă din bugetul județului Dâmbovița.
Cele 12 proiecte admise pentru finanțare au valoarea totală de 230.148 lei. La categoria sport, au fost aprobate 5 proiecte, cu o valoare totală atribuită de 110.928 lei, la categoria educație civică, domeniul social - 5 proiecte, cu o valoare totală de 82.280 lei, iar la categoria tineret - 2 proiecte, cu o valoare totală de 36.940 lei.

